**Pitanja postavljena na radionici u okviru Poziva „Mediji zajednice – potpora socijalnom uključivanju putem medija, faza I.“, Zagreb**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1. | Hoće li nam biti dostupna informacija o zatvaranju poziva unaprijed, u trenutku kad zaprimljene projektne prijave prijeđu prag od 100% ili 200% ukupnih alociranih sredstava? Dogodilo se kod jednog od prethodnih natječaja da je poziv bio naglo zatvoren bez ikakve najave i nismo bili u mogućnosti podnijeti projektnu prijavu. | Procedura ranijeg zatvaranja Poziva opisana je u točki 5.5 Obustava, ranije zatvaranje Poziva i produženje roka za dostavu projektnih prijedloga u Uputama za prijavitelje. Ministarstvo kulture u svojstvu Posredničkog tijela razine 1 dužno je postupati sukladno navedenoj proceduri i nije u mogućnosti davati obavijesti prijaviteljima izvan zadanih rokova. |
| 2. | Što se događa s našom projektnom prijavom ako je povučemo zbog izmjena u natječajnoj dokumentaciji, a u međuvremenu dođe do obustave Poziva? | U slučaju da prijavitelj povuče projektnu prijavu iz bilo kojeg razloga, uključujući i izmjene u natječajnoj dokumentaciji Poziva, ta se prijava više ne uzima u obzir kao zaprimljena i ne ulazi u daljnju fazu ocjenjivanja. |
| 3. | Koji je smisao zatvaranja poziva u trenutku kada dođe do prekoračenja alokacije u iznosu od 300%? Moguće je da će za pisanje najboljih projektnih prijava trebati najduže vremena, a ovako se može dogoditi da ne budu uzete u obzir. Ulaze li u tih 300% najbolji projekti ili oni koji prvi pristignu? | Sukladno točki 5.5 Obustava, ranije zatvaranje Poziva i produženje roka za dostavu projektnih prijedloga Uputa za prijavitelje, Poziv se  automatski zatvara kada ukupni iznos zaprimljenih projektnih prijedloga dosegne 300% inicijalne alokacije.  Procjena kvalitete pristiglih projektnih prijedloga uslijedit će u fazi postupka dodjele, sukladno procedurama koje su opisane u točki 6.2. Ocjenjivanje kvalitete. |
| 4. | Kad je riječ o primljenim potporama, kako se one računaju za jednog korisnika i jednog partnera? Ako je recimo korisnik iskoristio u protekle tri godine 500.000.00 HRK, a partner jednaki iznos, kolika može biti ukupna vrijednost projekta? | Sukladno de minimis Uredbi, gornja granica potpore male vrijednosti, koja se po državi članici može dodijeliti jednom poduzetniku, tijekom bilo kojeg razdoblja od 3 (tri) fiskalne godine (tekuća godina i dvije prethodne godine), ne smije prelaziti 200.000,00 EUR (dvjesto tisuća eura), u kunskoj protuvrijednosti po srednjem tečaju Hrvatske narodne banke koji vrijedi na dan kada poduzetnik stekne zakonsko pravo na primanje potpore. Potpore koje su dodijeljene prijavitelju ne zbrajaju se s onim potporama koje je primio partner, već svaki od njih ima pravo iskoristiti razliku dosad primljenih sredstava i spomenutog ograničenja od 200.000,00 EUR.  Pritom, ukupna financijska vrijednost projekta ne smije biti veća ili manja od iznosa koji su navedeni u točki 1.6 Ukupna financijska sredstva i iznos bespovratnih sredstava, Uputa za prijavitelje. |
| 5. | Dobili smo de minimis potporu iz drugog izvora, ali smo je iz određenih razloga dijelom morali vratiti, sukladno rješenju toga tijela. Računaju li se kao dobivena de minimis potpora sredstva koja smo dobili ili sredstva koja smo utrošili? | U Prijavnom obrascu A potrebno je upisati točan iznos dobivenih potpora. Ako u projektnom prijedlogu dostavljeni podaci nisu jasni ili sadrže pogreške te u slučajevima kad iz navedenih razloga nije moguće objektivno provesti postupak dodjele, Nacionalna zaklada za razvoj civilnoga društva, može od prijavitelja zahtijevati pojašnjenja u bilo kojoj fazi tijekom postupka dodjele. |
| 6. | Koji iznos možemo utrošiti za nabavu opreme? | Natječajnom dokumentacijom ovog poziva nije propisano ograničenje iznosa za nabavu opreme. Potrebno je voditi računa o opravdanosti i usklađenosti nabave opreme s projektnim aktivnostima te mjerljivim ishodima i ciljevima projektnog prijedloga. |
| 7. | Možemo li biti prijavitelj u jednoj prijavi, a partner u drugoj? | Da. Sukladno Uputama za prijavitelje, točka 2.3 Broj projektnih prijedloga po Prijavitelju, Prijavitelj može istovremeno biti partner u drugoj prijavi. |
| 8. | Hoće li Ministarstvo kulture obavljati nadzor kvalitete proizvedenih programskih sadržaja tijekom provedbe projekata? | Kvalitativna procjena projektnog prijedloga obavlja se tijekom postupka dodjele bespovratnih sredstava, u fazi ocjenjivanja kvalitete. Tijekom provedbe, nadzor nad izvršenjem ugovorenih obaveza obavlja Posredničko tijelo razine 2 (Nacionalna zaklada za razvoj civilnoga društva). |
| 9. | Kako označavamo da su emisije sufinancirane iz Europskog socijalnog fonda? | Korisnik i partner moraju osigurati vidljivost EU financiranja sukladno [uputama za korisnike sredstava Informiranje, komunikaciju i vidljivost projekata financiranih iz strukturnih fondova i Kohezijskog fonda u financijskom razdoblju 2014. – 2020.](http://www.esf.hr/wordpress/wp-content/uploads/2015/07/Upute-za-korisnike-sredstava-2014-2020.pdf) |
| 10. | Mogu li na istom projektu biti zaposlena dva voditelja projekta, na pola radnog vremena? | Da, ako je to nužno i opravdano za provedbu projekta. Pritom Voditelj/i projekta mora(ju) na projektu biti zaposlen(i) kod prijavitelja/partnera isključivo putem ugovora o radu sklopljenog na puno ili nepuno radno vrijeme. |
| 11. | Je li prihvatljiv trošak proizvodnje programskih sadržaja u sklopu elementa 2, budući da to rade sudionici na projektu? | Novinari koji doprinose pokazatelju Stručnjaci koji sudjeluju u osposobljavanju (SO203)  su pripadnici ciljane skupine tijekom provedbe edukacijskih aktivnosti u elementu 1. U trenutku kada počinju provoditi aktivnosti u elementu 2, odnosno kreirati programske objave, oni više nisu sudionici projektne aktivnosti, nego postaju njeni provoditelji. Troškovi proizvodnje programskih sadržaja, uključujući i troškove plaća su prihvatljivi, ako su usklađeni s uvjetima prihvatljivosti izdataka navedenima u točkama 4.1. i 4.1.1. |
| 12. | Mogu li se vremenski preklapati aktivnosti elementa 1 i elementa 2? | Projektne aktivnosti moraju biti logički povezane i jasno opisane. Aktivnosti iz prvog elementa, mogu se nastaviti provoditi i tijekom trajanja provedbe drugog elementa, ako je to nužno i opravdano za uspješnu provedbu cijelog projekta, što mora biti obrazloženo u projektnoj prijavi. |
| 13. | Može li pripadnik ciljane skupine biti ujedno i voditelj projekta? | Pripadnik ciljane skupine može ujedno biti i voditelj projekta. Voditelj projekta mora biti zaposlenik prijavitelja ili partnera, a postotak rada u kojem je zaposlenik prijavitelja/partnera angažiran na projektu, ne može biti veći od 100%.  Nije prihvatljivo da zaposlenik prijavitelja i/ili partnera koji svoju redovnu plaću prima temeljem ugovora o radu istovremeno, za obavljanje poslova u vezi s projektom, ostvaruje dodatni dohodak temeljem ugovora o djelu. |
| 14. | Mogu li članovi projektnog tima biti osobe koje nisu predstavnici prijavitelja ili partnera? | Članovi projektnog tima su osobe koje će sudjelovati u provedbi projekta (upravljačko-administrativno i stručno osoblje) te posjeduju odgovorajuće kompetencije, relevantne za provedbu povjerenih im aktivnosti. Osobe koje provode aktivnosti upravljanja projektom i administracija (voditelj projekta, koordinator i sl.) mogu biti angažirane isključivo putem ugovora o radu kod prijavitelja ili partnera. |
| 15. | Možemo li u obavezni pokazatelj 3. „Broj premijernih medijskih objava sadržaja namijenjenih povećanju vidljivosti i socijalnom uključivanju ranjivih skupina“ ubrojiti i radove onih novinara koji neće biti uključeni u aktivnosti iz elementa 1.? | Da. Navedenom pokazatelju mogu doprinositi radovi i onih novinara koji nisu prisustvovali aktivnostima jačanja kapaciteta za rad usmjeren na socijalno uključivanje ranjivih skupina, no samo ako taj programski sadržaj izrađuju za prijavitelja i/ili partnera(e). |
| 16. | Broje li se u pokazatelj „Stručnjaci koji sudjeluju u osposobljavanju“ osobe koje sudjeluju u aktivnostima elementu 1, ali iz nekog razloga ne sudjeluju u aktivnostima elementa 2? | Ne. U pokazatelj se ubrajaju samo oni medijski djelatnici (novinari) koji su angažirani na proizvodnji i objavi programskih sadržaja/medija namijenjenih povećanju vidljivosti ranjivih skupina, a koji su prethodno kao pripadnici ciljane skupine sudjelovali u aktivnostima jačanja kapaciteta za rad usmjeren na socijalno uključivanje ranjivih skupina. |
| 17. | Ako odemo u drugu županiju i tamo održimo edukaciju za novinare koji tamo rade, moraju li svi ti novinari pisati tekstove u elementu 2? | Da. Svi pripadnici ciljane skupine koji doprinose pokazatelju Stručnjaci koji sudjeluju u osposobljavanju (SO203) moraju stvarati programske objave u elementu 2., kako bi se ostvario doprinos navedenom pokazatelju. |
| 18. | Kakva je povezanost između pokazatelja „Stručnjaci koji sudjeluju u osposobljavanju“ i „Broj premijernih medijskih objava sadržaja namijenjenih povećanju vidljivosti i socijalnom uključivanju ranjivih skupina“? Na koji se način dokazuje da su stručnjaci koji su prošli edukacije ujedno i autori tekstova koji kasnije nastaju? | Poveznicu između pokazatelja čine osobe (novinari) koji su angažirani na projektu. U elementu 1 oni su pripadnici ciljane skupine Stručnjaci koji sudjeluju u osposobljavanju (SO203), a programske objave koje oni stvaraju u elementu 2. doprinose ispunjenju pokazatelja „Broj premijernih medijskih objava sadržaja namijenjenih povećanju vidljivosti i socijalnom uključivanju ranjivih skupina“. Dokaz za ostvarenje postignuća pokazatelja Stručnjaci koji sudjeluju u osposobljavanju (SO203) su potpisne liste i potvrde o sudjelovanju, iz kojih je vidljivo koji su novinari bili sudionici edukacija, dok će dokumente kojima se dokazuje njihov udio u provedbi aktivnosti elementa 2 (stvaranju programskih sadržaja), odnosno troškova koji pritom nastaju (npr. plaće), Korisnik navesti u podnošenju Zahtjeva za plaćanja Posredničkom tijelu razine 2. |
| 19. | Mi smo neprofitni medij, koji je pri Vijeću za elektroničke medije registriran samo kao elektronička publikacija, ali smo inače registrirani i za video djelatnosti. Možemo li proizvoditi tekstove i video materijale i koje bi ustupili za emitiranje drugim neprofitnim medijima? | Aktivnosti na provedbi projekta provode prijavitelj i, ako je primjenjivo, partneri. Projektni prijedlog mora doprinositi ispunjenju pokazatelja „Broj premijernih medijskih objava sadržaja namijenjenih povećanju vidljivosti i socijalnom uključivanju ranjivih skupina“. Proizvedeni sadržaj uzima se kao doprinos pokazatelju samo jednom (prilikom premijerne objave sadržaja kod prijavitelja ili partnera), što znači da daljnja diseminacija programskog sadržaja je moguća ali ne doprinosi ispunjenju pokazatelja. Napominjemo da, sukladno točci 4.2 UzP, projekt ne smije ostvarivati prihod od projektnih aktivnosti. |
| 20. | Jesu li prijevodi tekstova prihvatljivi kao doprinos pokazatelju „Broj premijernih medijskih objava sadržaja namijenjenih povećanju vidljivosti i socijalnom uključivanju ranjivih skupina?“ | Ne. Doprinos navedenom pokazatelju se ostvaruje samo objavom premijernih medijskih sadržaja, koje stvaraju prijavitelj i/ili partneri. |
| 21. | Mi smo neprofitni tiskani medij, ali prodajemo svoje brojeve. Jesmo li prihvatljiv prijavitelj? | Pravne osobe koje udovoljavaju uvjetima prihvatljivosti koje su navedene u točki 2.2.1 Prihvatljivi prijavitelji UzP-a, prihvatljiv su prijavitelj.  Prihvatljivo je objava sadržaja proizvedenog u okviru projekta u neprofitnom tiskanom mediju koji se prodaje. Napominjemo da, sukladno točki 4.2 UzP-a, projekt u pravilu ne smije ostvarivati prihod od projektnih aktivnosti. Sredstva koja se dodijeljuju u okviru ovog Poziva su potpore male vrijednosti. |
| 22. | Mogu li se zaposlenima u redakciji platiti troškovi dodatnog prekovremenog rada na projektu? | Troškovi osoblja zaposlenog na projektu obračunavaju se sukladno [Uputama o prihvatljivosti troškova plaća i troškova povezanih s radom u okviru Europskog socijalnog fonda u RH](http://www.esf.hr/vazni-dokumenti/). Troškovi prekovremenog rada su prihvatljiv trošak ako nastaju u skladu s navedenom Uputom. Nije prihvatljivo da zaposlenik korisnika i/ili partnera koji svoju redovnu plaću prima temeljem ugovora o radu istovremeno za obavljanje poslova vezanih za projekt ostvaruje dodatni dohodak temeljem ugovora o djelu. |
| 23. | Možemo li na edukaciju koju organiziramo pozvati i druge osobe koji nisu pripadnici ciljne skupine? | Prihvatljivost izdataka propisana je u Uputama za prijavitelje, točka 4.1.1. Troškovi koji nastaju prilikom organizacije svake aktivnosti, uključujući i edukacije moraju biti realni i troškovno učinkoviti, tj. navedeni troškovi moraju biti nužni za ostvarivanje očekivanih ishoda i rezultata kako bi bili prihvatljivi. |
| 24. | U točki 1.5.1. Uputa za prijavitelje navodi se velik broj zajedničkih pokazatelja. Molim vas pojašnjenje. | Svrha točke 1.5.1. Uputa za prijavitelje je informiranje prijavitelja o obvezi prikupljanja podataka i izvješćivanja o zajedničkim pokazateljima za operacije koje će se sufinancirati iz Europskog socijalnog fonda (utvrđeni su Prilogom I. Uredbe Europskog parlamenta i Vijeća 1304/2013, odnosno člankom 273., stavak 3, Uredbe (EU, Euratom) br 2018/1046.) tijekom provedbe samog projekta. Detaljne informacije o prikupljanju tih podataka će Korisnicima biti pružene na provedbenim radionicama, po potpisivanju Ugovora o dodjeli bespovratnih sredstava. |
| 25. | Upisujemo li u prijavni obrazac A cjelokupni iznos odobrene potpore ili samo onaj dio kojeg smo zaprimili do trenutka podnošenja projektne prijave? | U Prijavni obrazac A upisuje se cjelokupni iznos dodijeljene de minimis potpore. Ako u projektnom prijedlogu dostavljeni podaci nisu jasni ili sadrže pogreške te u slučajevima kad iz navedenih razloga nije moguće objektivno provesti postupak dodjele, Nacionalna zaklada za razvoj civilnoga društva, može od prijavitelja zahtijevati pojašnjenja u bilo kojoj fazi tijekom postupka dodjele. |
| 26. | Je li edukacija prihvatljiv trošak, budući da je u točki 3.4 Neprihvatljive aktivnosti navedeno kako to nije prihvatljiva aktivnost? | Aktivnosti jačanja kapaciteta medijskih djelatnika (novinara) su obavezne u ovom Pozivu. Neprihvatljive su aktivnosti koje se odnose isključivo ili većinski na pojedinačno financiranje sudjelovanja na radionicama, seminarima, konferencijama i kongresima. |
| 27. | Kada možemo očekivati rezultate, odnosno za kada da realno planiramo početak provedbe projekta? | Donošenje Odluke o financiranju bit će u najkraćem mogućem roku, sukladno mogućnostima te postupcima propisanima za dodjelu bespovratnih sredstava.  Ujedno napominjemo da će prijavitelji, čiji projekti budu predloženi za financiranje, prilikom provjere prihvatljivosti izdataka biti u mogućnosti promijeniti ili prilagoditi početak određenih aktivnosti sukladno novonastalim vremenskim okvirima. |
| 28. | Mi smo udruga koja okuplja komercijalne radije. Jesmo li kao udruga prihvatljiv prijavitelj na natječaj i možemo li programske sadržaje emitirati na komercijalnom mediju, koji je ujedno i član naše udruge? | Ne. Prihvatljivi prijavitelji su neprofitne organizacije i ustanove koje su neprofitni nakladnici medija te ispunjavaju sve ostale uvjete navedene u točki 2.2.1 Prihvatljivi prijavitelji. |
| 29. | Može li ustanova biti prijavitelj na ovom natječaju? | Da. Ustanova može biti prijavitelj ukoliko je ujedno i nakladnik neprofitnog medija te zadovoljava ostale uvjete prihvatljivosti, navedene u točki 2.2.1 Prihvatljivi prijavitelji u Uputama za prijavitelje. |
| 30. | Što ako nemamo Statut medija? | Prijavitelj/ako je primjenjivo i partner da bi bio prihvatljiv, mora imati usvojen Statut medija. Nakladnici medija koji nemaju usvojen taj dokument ne mogu biti prijavitelji na ovom pozivu. |
| 31. | U točki 1.4 Svrha, cilj i ciljane skupine Poziva na dostavu projektnih prijedloga navodi se kako pripadnici ciljane skupine među ostalima mogu biti novinari koji imaju potvrdu o završenom preddiplomskom i diplomskom sveučilišnom ili stručnom studiju novinarstva. Mogu li to biti i novinari koji imaju završen preddiplomski ili diplomski sveučilišni studij? | Da. Pripadnici ciljne skupine mogu biti novinari koji imaju potvrdu o završenom preddiplomskom ili diplomskom sveučilišnom ili stručnom studiju novinarstva. Pogreška će biti ispravljena u izmjenama natječajne dokumentacije. |
| 32. | Moraju li se dokazi o pripadnosti ciljnim skupinama podnositi kumulativno, ili je dovoljno dostaviti neki od dokaza kojima se potvrđuje vjerodostojnost podataka? | Prijavitelj dostavlja za svakog sudionika pojedinačni dokaz pripadnosti ciljnoj skupini. Popis dokaza naveden je u točki 1.4 Svrha, cilj i ciljane skupine Poziva. |
| 33. | Jesu li osobe koje su završile studij komunikologije prihvatljive kao pripadnici ciljane skupine? | Ne. Pripadnost ciljnoj skupini dokazuje se dokazima navedenima u Uputama za prijavitelje, točka 1.4 Svrha, cilj i ciljane skupine Poziva na dostavu projektnih prijedloga. |
| 34. | Koji je minimalni broj edukacija koje moraju biti održane tijekom provedbe projekta? | Minimalni broj edukacija nije kvantitativno propisan natječajnom dokumentacijom ovog Poziva. Prilikom kreiranja projektnog prijedloga, prijavitelj opisuje koje nedostatke planira otkloniti provedbom edukacija za stručnjake, dinamiku edukacije i povezanost s ostvarenjem ciljeva projekta. Pritom treba voditi računa o intervencijskoj logici projektnog prijedloga, kao i usklađenosti s ciljevima Poziva. |
| 35. | Koje je kriterije potrebno zadovoljiti kako bi netko bio smatran edukatorom? | Natječajnom dokumentacijom nisu izričito propisani uvjeti koje trebaju zadovoljiti osobe koje će provoditi edukativne aktivnosti. No, to moraju biti stručnjaci koji će omogućiti novinarima stjecanje dodatnog znanja o odgovarajućem pristupu i načinu izvještavanja o ranjivim skupinama , njihovom položaju i problemima, s ciljem izbjegavanja stereotipnog, pristranog i sl. prikaza ranjivih skupina u medijima, razvoja novinarske etike i objektivnosti te borbe protiv svih oblika diskriminacije. |
| 36. | Jesu li osobe koje su novinari, ali obavljaju posao urednika prihvatljivi kao pripadnici ciljane skupine? | Da. Sukladno Zakonu o medijima(NN 59/04 , NN 84/11 , NN 81/13 ) članak 2, Glavni urednik je novinar ovlašten za uređivanje medija kojeg imenuje nakladnik na način propisan zakonom. |
| 37. | Koja je definicija edukacije? Ulazi li u to mentoriranje i učenje kroz rad? Jesu li sastanci novinara s urednikom također oblik edukacije? | Natječajnom dokumentacijom poziva nije iscrpljen popis oblika edukativnih aktivnosti, ali one moraju omogućiti novinarima stjecanje dodatnog znanja o odgovarajućem pristupu i načinu izvještavanja o ranjivim skupinama , njihovom položaju i problemima, s ciljem izbjegavanja stereotipnog, pristranog i sl. prikaza ranjivih skupina u medijima, razvoja novinarske etike i objektivnosti te borbe protiv svih oblika diskriminacije. |
| 38. | Koje su to ranjive skupine koje mogu biti tema medijskih sadržaja? | Proizvodnja i objava programskih sadržaja medija namijenjena je povećanju vidljivosti ranjivih skupina koje su navedene u dokumentu [Strategija borbe protiv siromaštva i socijalne isključenosti u Republici Hrvatskoj (2014. - 2020.)](https://vlada.gov.hr/UserDocsImages/ZPPI/Strategije/Strategija%20borbe%20protiv%20siromaštva.pdf) |
| 39. | Možemo li mi kao neprofitna tiskovina koja se prodaje, osmisliti besplatni prilog u sklopu našeg medija i prijaviti se na ovaj natječaj? | Neprofitni nakladnici tiska prihvatljivi su prijavitelji na ovaj Poziv. Minimalni uvjet proizvodnje i objave programskog sadržaja namijenjenog povećanju vidljivosti i socijalnom uključivanju ranjivih skupina naveden je u točki 3.3 Prihvatljive aktivnosti. |
| 40. | Što ako je osoba koja provodi edukacije istovremeno pravna i fizička osoba, odnosno samostalni djelatnik? Je li prihvatljivo da taj edukator za svoje usluge izda račun? | Osoba koja provodi edukacije može biti samostalni djelatnik. Račun koji se izdaje za obavljene usluge edukacije jest prihvatljiv trošak. |